32006R1897
L 395/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1897/2006 AL CONSILIULUI
din 19 decembrie 2006
de modificare a Regulamentului (CE) nr. 1255/96 de suspendare temporară a drepturilor autonome prevăzute de Tariful Vamal Comun pentru anumite produse industriale, agricole și pescărești
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 26,
având în vedere propunerea Comisiei,
întrucât:
(1)
Este în interesul Comunității să suspende, în totalitate sau parțial, drepturile autonome prevăzute de Tariful Vamal Comun pentru un număr de produse noi care nu figurează în anexa la Regulamentul (CE) nr. 1255/96 a Consiliului (1).
(2)
Un număr de produse prevăzute de Regulamentul (CE) nr. 1255/96 pentru care menținerea unei suspendări a drepturilor autonome prevăzute de Tariful Vamal Comun nu mai este în interesul Comunității sau pentru care este necesară modificarea descrierii, având în vedere evoluțiile tehnice și tendințele economice ale pieței, trebuie retrase din lista care figurează în anexa la regulamentul respectiv.
(3)
Prin urmare, produsele pentru care sunt necesare modificări ale descrierii ar trebui considerate produse noi.
(4)
Având în vedere numărul mare de modificări care intră în vigoare la 1 ianuarie 2007, anexa la Regulamentul (CE) nr. 1255/96 ar trebui înlocuită, din motive de claritate, cu o versiune revizuită în totalitate care intră în vigoare la această dată.
(5)
Ar trebui limitată durata de valabilitate a măsurii pentru a putea efectua, în această perioadă, controale economice ale diferitelor suspendări. Experiența a arătat necesitatea de a prevedea o dată de expirare pentru suspendările enumerate în anexa la Regulamentul (CE) nr. 1255/96 pentru a se asigura că sunt luate în considerare evoluțiile tehnologice și economice. Acest mod de acțiune nu trebuie să excludă ridicarea anticipată a anumitor măsuri sau menținerea acestora după data fixată, în cazul în care sunt invocate motive economice în conformitate cu principiile definite în comunicarea Comisiei în materie de suspendări și contingente tarifare autonome (2).
(6)
Prin urmare, Regulamentul (CE) nr. 1255/96 ar trebui modificat în consecință.
(7)
Având în vedere importanța economică a prezentului regulament, ar trebui invocată urgența prevăzută la punctul 1.3 din Protocolul privind rolul parlamentelor naționale în Uniunea Europeană, anexat la Tratatul privind Uniunea Europeană și la Tratatele de instituire a Comunității Europene, a Comunității Europene a Cărbunelui și Oțelului și a Comunității Europene a Energiei Atomice.
(8)
Dat fiind faptul că prezentul regulament trebuie aplicat de la 1 iulie 2007, acesta ar trebui să intre în vigoare imediat,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 1255/96 se înlocuiește cu textul din anexa la prezentul regulament.
Articolul 2
Suspendările temporare ale drepturilor autonome prevăzute de Tariful Vamal Comun pentru produsele enumerate în anexă se aplică de la 1 ianuarie 2007. Acestea expiră la datele menționate în anexa respectivă.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 1 ianuarie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 decembrie 2006.